তথ্যওসম্প্রচারমন্ত্রক
আজাদি কা অমৃত মহোৎসব ব্যাপক সম্প্রচারের জন্য তথ্য ও সম্প্রচার মন্ত্রকের যথাযথ ব্যবস্থা
শ্রী প্রকাশ জাভড়েকর দিল্লি সহ ৭টি জায়গায় প্রদর্শনীর সূচনা করবেন
নয়াদিল্লি, ১১ মার্চ, ২০২১
(প্রধানমন্ত্রী বলেছেন, স্বাধীনতার ৭৫ বছর পূর্তি এমনভাবে উদযাপিত করতে হবে, যাতে স্বাধীনতা সংগ্রামের সত্ত্বা, শহীদদের প্রতি শ্রদ্ধা এবং ভারত গঠনে তাঁদের অঙ্গীকারের বিভিন্ন দিক উপলব্ধি করা যায়। আজাদি কা অমৃত মহোৎসব উদযাপনের জন্য গঠিত জাতীয় কমিটির ভাষণে প্রধানমন্ত্রী বলেছেন, এই উৎসব সনাতন ভারতের গৌরবগাথার মূর্ত প্রতীক হয়ে উঠবে এবং আধুনিক ভারতের ঝলক তুলে ধরবে। একইভাবে মুনি-ঋষিদের আধ্যাত্মিকতার কথা এবং ভারতের বিজ্ঞানীদের মেধা ও সক্ষমতার প্রতিফলনও ঘটবে এই উৎসব উদযাপনের মধ্য দিয়ে। তিনি আরও বলেন, এই উৎসবের মধ্য দিয়ে ভারতের স্বাধীনতার ৭৫ বছরের অর্জিত সাফল্য বিশ্বের সামনে তুলে ধরতে হবে। এমনকি, আগামী ২৫ বছরের জন্য আমাদের দৃঢ় সংকল্প গ্রহণ করতে হবে।
প্রধানমন্ত্রী আরও জানান, স্বাধীনতার ৭৫বর্ষ পূর্তি উদযাপনের জন্য ৫টি গুরুত্বপূর্ণ বিষয় চিহ্নিত হয়েছে। এগুলি হ’ল – স্বাধীনতা সংগ্রাম, ৭৫ বছরের ধ্যান-ধারণা, ৭৫ বছরের সাফল্য, ৭৫ বছরের কর্মপরিকল্পনা এবং ৭৫ বছরের দৃঢ় অঙ্গীকার।
২০২২ সালে স্বাধীনতা দিবসের ৭৫ সপ্তাহ আগে আজাদি কি অমৃত মহোৎসবের সূচনা হবে। এই মহোৎসব পরের বছর স্বাধীনতা দিবস উদযাপনের সময় পর্যন্ত চলবে। গুজরাটে আগামীকাল ডান্ডি অভিযানের সূচনার বর্ষপূর্তি উপলক্ষে ২৫ দিনব্যাপী এক বিশেষ অনুষ্ঠানের মধ্য দিয়ে এই মহোৎসবের শুভারম্ভ হবে। ২৫ দিনের বিশেষ এই অনুষ্ঠান ডান্ডি অভিযান শেষ হওয়ার সঙ্গে সঙ্গেই আগামী ৫ এপ্রিল সমাপ্ত হবে।
প্রধানমন্ত্রীর এই পরিকল্পনার প্রেক্ষিতে এবং সমগ্র মহোৎসবকে একটি উৎসবের রূপ দিতে তথ্য ও সম্প্রচার মন্ত্রক সমগ্র অনুষ্ঠান সম্প্রচারের ব্যাপক বন্দোবস্ত করেছে। সারা দেশে এ ধরনের অনুষ্ঠান সম্প্রচার করা হবে।
দূরদর্শন নিউজ ও নিউজ সার্ভিস ডিভিশন গুজরাটে উদ্বোধনী অনুষ্ঠানের সরাসরি সম্প্রচার করবে। একইভাবে, আঞ্চলিক সংবাদ ইউনিটগুলি রাজ্যস্তরে আয়োজিত অনুষ্ঠান সম্প্রচার করবে। অম্রুত মহোৎসব নিয়ে দূরদর্শন নিউজ ও আকাশবাণীর নিউজ সার্ভিস ডিভিশন দিনের সেরা সময়ে বিশেষ আলোচনা ও কর্মসূচির আয়োজন করবে। উদ্বোধনী অনুষ্ঠানের পর জাতীয় স্তরে আয়োজিত বিভিন্ন কর্মসূচি নিয়ে বিশেষ অনুষ্ঠান আয়োজন করা হবে।
স্বাধীনতার ৭৫তম বর্ষপূর্তি শীর্ষক বিষয়ে ব্যুরো অফ আউটরিচ কম্যুনিকেশন  রাজ্য/কেন্দ্রশাসিত অঞ্চলগুলির সঙ্গে সহযোগিতায় প্রদর্শনী আয়োজন করবে। সবরমতী আশ্রমে মূল প্রদর্শনীর সূচনা করবেন প্রধানমন্ত্রী। এরপর, রাজ্যস্তরে সেদিনই বেলা ১২টার পর ৩৭টি এ ধরনের প্রদর্শনীর উদ্বোধন করবেন বিশিষ্ট ব্যক্তিরা। প্রদর্শনীগুলিতে স্বাধীনতার জন্য ভারতের সংগ্রামের বিভিন্ন গুরুত্বপূর্ণ ঘটনা, যেমন – অসহযোগিতা আন্দোলন, আইন অমান্য আন্দোলন, ভারত ছাড়ো আন্দোলন প্রভৃতি তুলে ধরা হবে। স্বাধীনতা সংগ্রামে দেশের জন্য যাঁরা নিজেদের উৎসর্গ করেছেন, সেরকম ব্যক্তিত্ব – মহাত্মা গান্ধী, নেতাজী সুভাষ চন্দ্র বসু, সর্দার প্যাটেলকে নিয়েও প্রদর্শনীর আয়োজন করা হচ্ছে।
কেন্দ্রীয় তথ্য ও সম্প্রচার মন্ত্রী শ্রী প্রকাশ জাভড়েকর আগামী শনিবার  রাজ্যস্তরে আয়োজিত ৩৭টি প্রদর্শনীর মধ্যে ৬টি প্রদর্শনী ভার্চ্যুয়াল পদ্ধতিতে উদ্বোধন করবেন। এই প্রদর্শনীগুলি আয়োজন করা হয়েছে জম্মু ও কাশ্মীরের সাম্বা জেলায়, কর্ণাটকের ব্যাঙ্গালোরে, মহারাষ্ট্রের পুণেতে, ওডিশার ভুবনেশ্বরে, মণিপুরে মৈরাং জেলার বিষ্ণুপুরে এবং বিহারের পাটনায়।
শ্রী জাভড়েকর শনিবার জাতীয় মিডিয়া সেন্টারে আরও একটি প্রদর্শনীর সূচনা করবেন। এ সম্পর্কে শ্রী জাভড়েকর বলেছেন, সমস্ত রাজ্যই অম্রুত মহোৎসব আয়োজনে গভীর আগ্রহ দেখিয়েছেন। ডান্ডি অভিযানের বর্ষপূর্তি ১২ মার্চ থেকে শুরু হয়ে এই মহোৎসব প্রায় আড়াই বছর ধরে চলবে। স্বাভাবিকভাবেই সারা দেশে এক উৎসবের পরিবেশ তৈরি হবে।
মন্ত্রকের প্রকাশনা বিভাগ স্বাধীনতা সংগ্রামের স্বল্পপরিচিত বীর ব্যক্তিত্ব, মহিলা স্বাধীনতা সংগ্রামী, উত্তর-পূর্বের স্বাধীনতা সংগ্রামীদের নিয়ে কয়েকটি পুস্তক প্রকাশ করবে। আগামী দু’বছর ধরে এই পুস্তকগুলি প্রকাশ করা হবে।